तालब हुसैन नांव के जवान लइका तात पानी मं साबुन डारके कंबल ला एक ठन लय मं गोड़ ले रमजत हवय. अइसने लागथे के वो ह नाचत हवय, ओकर चेहरा खुसी ले भरे हवय. वो ह कहिथे, "तोला अपन गोड़ ला संभाल के फिले कंबल मं रखे ला होथे." वो ह अपन आगू के एक ठन रूख ला धरे हवय वोती एक झिन दीगर मनखे बड़े घमेला मं बनेच तात अऊ साबुन पानी ला डार के कंबल ला फिलोय हवय .
जम्मू के सांबा जिला के एक ठन नानकन बकरवाल बस्ती मं जाड़ के अंधियार रात आय. तीर के लकरी के चूल्हा ले सिरिफ अंजोर आवत हवय, जऊन मं अभिचे के बनाय ऊनी कंबल ला धोय सेती खऊलत पानी ले भरे घमेला हवय.
ये ऊनी कंबल अनुसूचित जनजाति समाज - मेघ अऊ मिहंग के लोगन मन बनाथें, जऊन मन ऊन कला कारीगरी सेती जाने जाथें. एक घाओ कंबल बन जाय के बाद, वोला एंर्रा बकरवाल मइनखे मं धोथें अऊ सुखाथें. कंबल सेती धागा अऊ सूत अक्सर बकरवाल माइलोगन बनाथें, अऊ धागा ला बकरवाल परिवार मन अपन घरेच मं रंगथें.
फेर वो मन ऊन ले सिरिफ कंबलेच नई, नामदास घलो बनाय जाथे - रंगीन फूल के कढ़ाई के संग फेल्टिंग तरीका ले मोठ ऊन के गलीचा बनाय जाथे. वो ह छोटे कंबल, तारू घलो बनाथें, जऊन ला रजाई जइसने बऊरे जाय सकथे अऊ वो ला खास मऊका मं भेंट मं घलो देय जा सकथे. ये ला घलो माइलोगन मन कशीदाकारी करथें अऊ हरेक परिवार अऊ कबीला के अपन अजब डिजाइन होथे.
"रजाई ला देख के मंय बताय सकथों के ये ला कऊन परिवार ह बनाय हवय," जरीना बेगम कहिथें, जऊन ह तालब हुसैन के बस्ती मं रहिथें. ओकर मुताबिक एक ठन कंबल बनाय मं पाख भर लाग जाथे.
कोंटा मं परे वो कंबल मन ला देखव, वो ह एक ठन परिवार के बिहाव सेती आंय. वो ह खास आय. अपन हैसियत मुताबिक दूल्हा के परिवार 12-30 धन 50 कंबल घलो देथे,' जरीना कहिथें, जऊन ह समाज मं दादी के रुतबा रखथें. वो ह कहिथें ये बखत लोगन मन कुछु घलो नई देवंय, फेर येकर बाद घलो हरेक बिहाव मं पारंपरिक नेग मं देय जरूरी आय.
वइसे बिहाव मं टिकावन सेती कंबल ला भारी मान दे जाथे, फेर धीरे-धीरे ओकर जगा बिजली के समान अऊ फर्नीचर ह ले लेय हवय.
माज खान कहिथें, "जऊन लोगन करा अभू घलो मिले हवय वो ला मिले अब मुस्किल हे." 60 बछर पार खान एक अइसने परिवार ले हवंय जऊन ह अभू घलो ऊन काते के काम ला करथे. समाज के कतको लोगन मन कहिथें के चरखा नंदा गे अऊ वो मन चरखा चलाय ला छोड़ दे हवंय.
जेकर कारन, मवेसीपोसेइय्या मन ला ऊन बेंचे मं घलो मुस्किल होवत हवय. "हमन ला किलो पाछू कम से कम 120-220 रूपिया मिलत रहिस, फेर अब हमन ला कुछु नई मिलय. करीबन 10 बछर पहिली छेरी के चुंदी के घलो बजार मं दाम मिलत रहिसः अब त मेढ़ा के ऊन के घलो कऊनो लेवाल नई यें," कठुआ जिला के बसोहली तहसील के बकरवाल मोहम्मद तालिब कहिथें. बिन काम के ऊन भंडार घर मं परे रहिथे धन कतरे के जगा मं फेंक देय जाथे. ऊन के काम करेइय्या कारीगर मन घलो कमती हो गे हवंय.
ऊन सेती मवेसी गोहड़ी रखे घलो अब असान नई ये काबर जम्मू अऊ ओकर तीर-तखार मं चारागान दुब्भर होगे हे. वो मन ला तऊन लोगन मन ला घलो पइसा देय ला परथे जेकर खेत मं वो मन के मवेसी चरथें.
हालेच मं सांबा जिला के गाँव मन के तीर तखार के बनेच अकन इलाका मं भारी बगरेइय्या लैंटाना कैमरा नांव के एक किसिम के झाड़ी चरों डहर बगर गे रहिस. " येकरे सेती हमन इहाँ चराय नई सकन, हरेक जगा करलई आय," बसोहली तहसील के एक ठन नानकन गांव के बासिंदा मुनब्बर अली कहिथें.
रितायन मुखर्जी गाँव-देहात अऊ चरवाहा समाज ऊपर मवेसीपालन केंद्र ले मिले स्वतंत्र अनुदान के मदद ले ये रिपोर्टिंग करे हवंय. ये रिपोर्ताज ऊपर केंद्र सरकार के कऊनो संपादकीय नियन्त्रण नई ये.
